*****
Jak “Strugawka” na “Łołówek” na sia cekajom
- a jedyn bez drugego niy poradzi być.
Tak tyż Berciki sam do nos zaglondajom
- bo bez Bercika przeca niy idzie żyć.
RBS & KVBS, – jak karlus ze frelkom,
po internecie sie wszyndzie smykajom
i kożdymu do dzwierza tyż zaklupajom,
a kery im yno łotworzy tymu to pedzom tak:
Ślonsko godko, keroś wieki nom przetrwala,
my sie ło cia staromy, co byś sam zowdy łostała.
Tyś mie, jak żech na Boży świat prziszoł, -prziwitała,
jo tobom byda godoł, bo to mi do kolybki matka dała.
Już starzyki, Fater i Muter tobom ciyngym godali,
jak jesce sam inksi na nasym Ślonsku panowali.
Choć terozki nowe, inksze i moderne casy momy,
ale o ciebie zapomnieć nigdy, ale to nigdy niy domy.
Ślonsko godko, tyś nom sam do dzisioj przetrwała,
Żodno zawjerucha cie nom z serca niy wyrwała.
My bydymy sie dalyj ło cia zowdy festy starali,
by cie tyż inksi poznali – i tobom tak jak my godali.
Pójdymy z tobom daleko w inksze niyznane kraje,
niych poznajom nasze dzieje i swojskie łobycaje.
Wszyndzie tam kaj Ślonzoki na świecie miyskajom,
tyj nasyj kochanyj godce już dzisioj festy pszajom.
Możno kjeś we szkołach bydom cie nase wnuki miały,
by nastympne pokolynia cie nigdy niy zapomniały.
My sie już terozki we urzyndach ło cia mocka staromy,
zapomnieć cie nigdy, tak jak sam my somy, -niy domy.
© Copyright Radio Bercik – Silesia (Berni)
*****
*****
Radyjok 10.10. we roku 2007 my zakłodali i Bercik – Silesia go nazwali,
a sam pod http://www.radiobercik.eu/bercik.asx bydymy dlo Wos grali.
Rozmaite śpiywki, te ze hajmatu na radyjoku puscomy i tyż wszyscy po
nasymu sam godomy. Jak cie kajś za chlebym poniosło w dalekie światy,
a w sercu łostala ci rodzina i ślonske hajmaty, tynskonota za domem
dowo ci sie we znak, znajomych i bliskich brakuje ci festy tak. Toz
spomnij, że je coś tak fajnego na tym Bożym świecie, to jest nase “Radio
Bercik – Silesia“ we internecie. My som ślonsko rodzinka byśta wiedzieli,
gromy dlo Wos fajniste śpiywki, tak łod poniedziałku aż do niydzieli.
Ze chynciom sam kożdego dzionka zowdy nazod wrocomy i tak na
bezdziyń durch Bercika dalyj suchomy. Na “Muzyczno Ruletka”, “Torg”,
“Horoskop” abo “Niedzielny Koncert Zyczeń” kożdy tydziyń na nowo
filujymy, – tak, co żodnego abo nicego sam u Bercika niy przepasujymy.
Ale tego wszystkiego boło nom przeca za mało i wiyncyj do nasyj
ślonskyj godki zrobić sie chciało. Toz 05.07.2009 my sie ze przyjaciołmi
spotkali i ferajna “Kulturvereinigung Bercik – Silesia e.V.” zakłodali.
Terozki staromy my sie ło naso godka wszyndzie, w doma, we szkole,
na ulicy i nawet we urzyndzie. Narazie “Ślonsko Godka” jesce “gwarom“
nazywajom, ale my momy tako cicho nadzieja, że nom to jako własny
jynzyk kejś uznajom. Godomy jak godomy, tak jak nos łod kolybki Fater
i Muter naumieli, a my chcymy byśta to wasym dzieciom i wnukom dalyj
pedzieli.
Zapolynców sam u nos takich momy, kerzy to po nasymu i do rymu
strofki ukłodajom i na kożdo okazyjo nom cosig fajnego naśkryflajom.
Ślonske Beranie je u nos nazywomy, a Wom sam taki mały przedsmak
domy. Kuknijcie yno gibko – na strona Bercika, kaj to zowdy fajnisto gro
muzyka. Tukej pocytos “Bery i Bojki“ z łołowka nasyj Kredko-Blajdorki.
Sam mogecie “Dingsować”, “Łonaczyć”, ło “Wihajstrze” i “Rytliku” sie
poinformować – a ku tymu jesce ślonsko godka dali z nami promować.
Chcecie dołoncyć do nasyj ślonskyj rodziny, toż niy rób żodnyj krziwyj
miny. My cie przijmnymy łotwartymi rynkoma, a bydzies sie u nos mioł
jak w doma. Sam Wom Kontakt gibko podowomy i na Ciebie już cekomy.
Kulturvereinigung Bercik-Silesia e.V. KV.BERCIK-SILESIA@t-online.de
Radio Bercik – Silesia durch nom piyknie gro, – fto mu przaje tyn go zno.
Cas nom sam tyż gibko przeleci, – a rodzina, – to niy som yno dzieci.
Karluse te Frelki podpuscajom, – tak dokupy downe casy wspominajom.
Cosig sam naśkryflomy, gupoty pofulomy, – fajnych śpiywek posuchomy.
Spomnij o tyj godce, o zwycajach, – niy zapomnij o weselach i o chajach.
My łosprawiomy fto co yno woli, ale bydymy sie wszyscy festy pszoli,
Tak sam siedzom starka, siedzi starzyk, żodyn niy zaglondo na zygaryk.
Ło downych casach pogwarzymy, i na wieki sam z Wami już łostaniymy.
U nos znojdzies cosig, – co ci twoje serce rozgrzeje, a my łosprawiomy
Wom roztomajtne stare dzieje. My som wesoło ślonsko rodzinka byśta to
wiedzieli, poradzimy razym fajrować, balować sie śmioć i płakać, tak łod
poniydziałku do niydzieli. Cas z wami spyndzony, tego je nom durch za
mało, by sie te nase życie dalyj tak fajnie, jak dzisioj kulało. Zaproszomy
Wos wszystkich na www.radiobercik.eu a kożdy znojdzie do siebie -coś
i tak sam dostanies ślonskyj godki – do serca cios. My Berciki dali berać
byndymy, tak jak my sam zowdy berali, – bo my sie na Ślonsku urodziyli
i tam tyż wychowali. Co za szczynście, że znejdli my te Radyjko Bercik
Silesia we necie, drugygo takygo nikaj niy znojdziecie, na cołkim świecie!
© Copyright Radio Bercik – Silesia
Zarząd: RBS & KV-BS e.V. (Berni)
unk pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn zsm_Latn unk unk szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn lim_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn zho_Hant lmo_Latn